[pic] | KOMISIA EURÓPSKYCH SPOLOČENSTIEV | Brusel, 1.12.2008 KOM(2008) 807 v konečnom znení OZNÁMENIE KOMISIE RADE, EURÓPSKEMU PARLAMENTU, EURÓPSKEMU HOSPODÁRSKEMU A SOCIÁLNEMU VÝBORU O koordinovanej stratégii na zefektívnenie boja proti podvodom v oblasti DPH v Európskej únii OBSAH 1. Úvod 3 2. Nutnosť stratégie spoločenstva 4 3. Krátkodobý akčný plán 4 3.1. Opatrenia na zlepšenie daňových systémov a spolupráce v oblasti daní zamerané na znemožnenie podvodov v oblasti DPH 5 3.1.1. Spoločné minimálne normy registrácie a odhlásenia zdaniteľných osôb 5 3.1.2. Potvrdenie informácií 5 3.1.3. Pravidlá fakturovania 6 3.1.4. Vznik nároku na daň pri transakciách v rámci Spoločenstva 6 3.2. Opatrenia na zefektívnenie daňových správ vzhľadom na odhaľovanie podvodov v oblasti DPH 6 3.2.1. Legislatívny návrh na boj proti daňovým únikom pri transakciách v rámci Spoločenstva: skrátenie lehôt 6 3.2.2. Oslobodenie od DPH pri dovoze 7 3.2.3. Zlepšenie spolupráce medzi členskými štátmi 7 3.2.4. Automatický prístup k údajom 7 3.2.5. EUROFISC 8 3.3. Opatrenia na zlepšenie schopností daňových správ vyberať a vymáhať nesplatené dane 8 3.3.1. Spoločné a nerozdielne ručenie 8 3.3.2. Vymáhanie nesplatených daní 9 3.3.3. Spoločná zodpovednosť za ochranu príjmov všetkých členských štátov 9 3.4. Súbor legislatívnych návrhov 9 4. Úvahy presahujúce rámec aktuálnych návrhov 10 5. Záver 11 1. ÚVOD Komisia v máji 2006 predložila oznámenie[1] s cieľom otvoriť na úrovni EÚ dôkladnú diskusiu o potrebe koordinovaného prístupu pri boji proti daňovým podvodom na vnútornom trhu. Do intenzívnej a plodnej diskusie sa zapojili rôzne európske inštitúcie, členské štáty a predstavitelia podnikateľskej sféry. Oznámenie Komisie z 23. novembra 2007[2], ktoré sa týkalo určitých kľúčových prvkov pri vypracúvaní stratégie boja proti podvodom v EÚ, spolu so sprievodnou správou o aktuálnom stave diskusie v rámci skupiny expertov na stratégiu proti daňovým podvodom (skupina ATFS)[3] predstavujú dobrý prehľad o následných činnostiach po oznámení z roku 2006. Tieto dokumenty slúžili ako základ záverov Rady z 4. decembra 2007[4]. Vo februári 2008 Komisia predložila oznámenie o svojej analýze dvoch „rozsiahlejších“ opatrení na zmenu systému DPH s cieľom boja proti podvodom[5], konkrétne systému zdaňovania transakcií v rámci Spoločenstva a systému prenesenia daňovej povinnosti. Takisto preukázala svoju ochotu za určitých okolností vypracovať pilotný projekt s cieľom zistiť, či by prenesenie daňovej povinnosti bolo vhodným prostriedkom proti podvodom v oblasti DPH. Rada ECOFIN na svojom následnom zasadnutí však nedokázala dospieť k záverom vzhľadom na body rozpracované v uvedenom oznámení. Keďže sa nedosiahla politická dohoda o „rozsiahlejších“ opatreniach, Komisia sa rozhodla zamerať svoje úsilie výlučne na tzv. bežné opatrenia na zlepšenie tradičných metód boja proti daňovým podvodom. Cieľom tohto oznámenia je predostrieť ucelený krátkodobý akčný plán a harmonogram plánovaných akcií. Takisto má slúžiť ako podnet na začatie dlhodobejších úvah o vzťahu medzi daňovníkmi a daňovými správami a o možnostiach, ktoré v tejto súvislosti poskytujú informačné technológie. Treba pripomenúť, že oznámenie predložené v roku 2006 sa vzťahovalo na všetky dane. Z nasledujúcich diskusií však jasne vyplynulo, že absolútnou prioritou by mal byť boj proti podvodom v oblasti DPH. Preto sa toto oznámenie týka iba DPH a vymáhania daní. To neznamená, že v iných oblastiach sa nepodniknú žiadne kroky. Naopak, Komisia v krátkom čase predloží návrh zameraný na posilnenie opatrení administratívnej spolupráce pri iných daniach ako je DPH a harmonizovaných spotrebných daniach. 2. NUTNOSť STRATÉGIE SPOLOčENSTVA Rada vo svojich záveroch z novembra 2006 a júna 2007[6] uznala potrebu vypracovať stratégiu boja proti daňovým podvodom na úrovni Spoločenstva na doplnenie a podporenie vnútroštátnych úsilí. Takisto Európsky parlament vyjadril svoju podporu stratégii EÚ v oblasti boja proti daňovým podvodom. Efektívny boj proti podvodom v oblasti DPH na vnútornom trhu si vyžaduje spoločný prístup ako v oblasti právnych predpisov, tak aj v určitých aspektoch operatívneho riadenia systému DPH, ktoré bolo doteraz úplne prenechané členským štátom. Operačné rozdiely v členských štátoch môžu skutočne predstavovať príležitosti pre podvodníkov oslabiť efektívne uplatňovanie relevantných právnych predpisov Spoločenstva, pretože svoje transakcie môžu jednoducho presunúť do členských štátov, ktoré uvedené opatrenia nevykonávajú účinným spôsobom. Rozdiely vo vnútroštátnych postupoch majú za následok aj výrazný nárast nákladov, ktoré podniky musia vynakladať na dosiahnutie súladu s právnymi predpismi. Výstižným príkladom tejto skutočnosti sú vnútroštátne postupy pri spĺňaní povinností súvisiacich s DPH pomocou elektronických prostriedkov. Komisia pri zostavovaní návrhov právnych predpisov dôsledne dbá na to, aby sa medzi potrebou prístupu na úrovni Spoločenstva a rešpektovaním vnútroštátnych štruktúr a praktík daňových správ udržala náležitá rovnováha. Pre efektívne uskutočnenie navrhovaných opatrení je podstatné, aby sa táto dôkladne určená rovnováha rešpektovala a udržala počas všetkých rokovaní v rámci inštitúcií. 3. KRÁTKODOBÝ AKčNÝ PLÁN Správy o aktuálnom stave diskusií so skupinou expertov na stratégiu proti daňovým podvodom (ATFS), ktoré Komisia už predložila[7], obsahovali prehľad rozličných opatrení, ktoré boli predmetom analýzy. Smerodajnými zásadami boli: - potreba daňových správ mať k dispozícii rýchle a presné informácie, - optimalizácia spôsobu, akým daňové správy tieto informácie používajú, - zlepšenie možností konať proti podvodníkom, - rešpektovanie potrieb a očakávaní podnikov, ktoré správne odvádzajú dane, a konkrétne toho, aby sa na ne neuvalila neopodstatnená administratívna záťaž, ktorá by mala za následok dodatočné náklady na dodržiavanie právnych predpisov, a aby sa im zaručila právna istota. Niektoré navrhované opatrenia sa museli zavrhnúť, pretože nespĺňali tieto smerodajné zásady. Pri iných opatreniach sa musí medzi týmito zásadami, ktoré si do istej miery protirečia, nájsť správna rovnováha. Opatrenia, ktoré Komisia navrhne alebo bude realizovať, sa dajú rozdeliť do troch kategórií. Prvá je zameraná na znemožnenie potenciálnym podvodníkom zneužiť systém DPH, druhá na zlepšenie nástrojov na odhaľovanie podvodov v oblasti DPH a tretia je zameraná na zlepšenie možností vyberania daní nevybraných z dôvodu podvodu a potrestanie podvodníkov. 3.1. Opatrenia na zlepšenie daňových systémov a spolupráce v oblasti daní zamerané na znemožnenie podvodov v oblasti DPH 3.1.1. Spoločné minimálne normy registrácie a odhlásenia zdaniteľných osôb Základným prvkom existujúcich úprav DPH je správne a platné identifikačné číslo DPH, pretože je predpokladom uplatňovania pravidiel a povinností predovšetkým pri obchodovaní na vnútornom trhu. Daňové správy aj podniky musia byť schopné vychádzať zo správnych informácií o štatúte DPH obchodníkov. V súčasnosti však tieto údaje nie sú vždy spoľahlivé. V niektorých členských štátoch ostávajú identifikačné čísla DPH platné aj vtedy, keď dotknutá zdaniteľná osoba je dokázateľne zapojená do podvodov s DPH a zmizla. Okrem toho je dôležité, aby sa v momente registrácie overilo, či podnik bude vykonávať skutočnú hospodársku aktivitu. Podvodom možno zabrániť tým, že sa potenciálnym podvodníkom sťaží prezentovať sa ako zdaniteľná osoba zaregistrovaná na účely obchodovania v rámci Spoločenstva. Je nutné, aby sa podniky a daňové správy mohli spoľahnúť na informácie o štatúte DPH osôb. Spoľahlivosť informácií by sa mohla zvýšiť zavedením minimálnych noriem na úrovni EÚ pre registráciu a odhlásenie zdaniteľných osôb vo VIES. Tieto minimálne normy zahŕňajú objektívne údaje, ktoré obchodník musí poskytnúť predtým, ako sa mu pridelí identifikačné číslo DPH, povinnosť za určitých podmienok vymazať identifikačné číslo DPH z databázy VIES a objektívne kritériá, ktoré musia byť splnené pri registrácii a odhlasovaní. Rada vo svojich záveroch zo 4. decembra 2007 uznala význam aktuálnych informácií o štatúte obchodníkov pre správne fungovanie úprav DPH v obchode v rámci Spoločenstva a vyslovila svoju podporu ďalšej práci na spoločnom prístupe k registrácii a odhláseniu obchodníkov. Komisia predstaví legislatívny návrh vrátane spoločných minimálnych noriem uvedených v tomto odseku. 3.1.2. Potvrdenie informácií Príslušné informácie sa hospodárskym subjektom musia poskytovať čo najefektívnejším spôsobom. V súčasnosti môžu obchodníci overiť platnosť identifikačného čísla DPH svojich obchodných partnerov zaregistrovaných na účely DPH v inom členskom štáte. Avšak iba niektoré členské štáty poskytujú aj informácie o mene a adrese dotknutého obchodného partnera. Dohodlo sa už, že treba zabezpečiť, aby sa meno a adresa dali potvrdiť elektronicky vo všetkých členských štátoch. Toto potvrdenie by malo mať za následok aj väčšiu právnu istotu osoby, ktorá oň žiada, pretože bude záväzné aj pre príslušná daňová správa. Komisia plánuje ustanoviť podrobné úpravy v legislatívnom návrhu. 3.1.3. Pravidlá fakturovania Fakturovanie je centrálnym prvkom v súčasnom systéme DPH. Legislatívnym návrhom zameraným na zjednodušenie, harmonizáciu a zmodernizovanie súčasných pravidiel fakturovania by sa malo dosiahnuť zmenšenie administratívnej záťaže podnikov. Tým, že sa uľahčí dodržiavanie týchto pravidiel, sa bezpochyby zabráni podvodom. Prostredníctvom opatrení, ako sú spoločné časy skladovania a harmonizované pravidlá týkajúce sa lehôt, v ktorých sa faktúry musia vystaviť, sa môžu uľahčiť kontroly v členských štátoch. V súčasnosti existujú príklady toho, že sa pri dovoze s prenesením daňovej povinnosti uplatňujú pravidlá fakturovania členského štátu zákazníka, ale pri daňovej kontrole dodávateľa so sídlom v inom členskom štáte platia iné pravidlá. 3.1.4. Vznik nároku na daň pri transakciách v rámci Spoločenstva Výmena informácií o transakciách v Spoločenstve medzi členskými štátmi je kľúčovým prvkom, pomocou ktorého členský štát nákupcu zisťuje príslušné dodávky. To si však vyžaduje, aby členské štáty rovnako vykladali vznik nároku na DPH pri realizácii dodávok v rámci Spoločenstva, ako aj pri nadobudnutí tovaru, aby sa zabezpečilo podanie správ v oboch členských štátoch v rovnakom čase. Pri odlišných výkladoch vzniká nesúlad, pre ktorý sa zmenšuje využiteľnosť získaných informácií. Takéto rozdiely majú negatívny vplyv na užitočnosť legislatívneho návrhu o skrátení lehôt na predloženie súhrnných výkazov a daňových priznaní k DPH, ktoré práve prerokúva Rada. Komisia preto predloží návrh s cieľom odstrániť tieto rozdiely. 3.2. Opatrenia na zefektívnenie daňových správ vzhľadom na odhaľovanie podvodov v oblasti DPH Odhalenie cezhraničných podvodov v oblasti DPH v Európskej únii vo výraznej miere závisí od informácií o transakciách v rámci Spoločenstva. Tieto informácie poskytujú obchodníci a členské štáty si ich vymieňajú v súlade s opatreniami ustanovenými v roku 1993. Na efektívny boj proti podvodom za súčasných hospodárskych okolností sa musia zlepšiť lehoty, dostupné informácie, zameranie informácií, ich kvalita a spracovanie. 3.2.1. Legislatívny návrh na boj proti daňovým únikom pri transakciách v rámci Spoločenstva: skrátenie lehôt Komisia v súlade so závermi Rady z 5. júna 2007 už v marci 2008 predložila legislatívny návrh zameraný na skrátenie lehôt pri podávaní správ o transakciách v rámci Spoločenstva zo strany obchodníkov, ako aj pri výmene informácií medzi daňovými správami[8]. Cieľom tohto návrhu je zabezpečiť, aby daňové správy členských štátov určenia oveľa rýchlejšie ako v súčasnosti dostávali informácie o nadobudnutiach tovaru v rámci Spoločenstva, ktoré sa realizujú na ich území, a boli tak schopné podniknúť kroky skôr. 3.2.2. Oslobodenie od DPH pri dovoze Ukázalo sa, že zneužívanie oslobodenia od DPH pri dovoze v prípade, že po ňom nasleduje dodanie alebo preprava v rámci Spoločenstva, je slabým bodom súčasných pravidiel pri odhaľovaní systémov podvodov v oblasti DPH. V skutočnosti nie je účinne zorganizovaná výmena informácií medzi colnými a daňovými správami dovážajúcej krajiny ani poskytovanie informácií nasledujúcemu členskému štátu. Komisia z tohto dôvodu navrhne harmonizované pravidlá na úrovni Spoločenstva na uplatňovanie tohto oslobodenia. 3.2.3. Zlepšenie spolupráce medzi členskými štátmi Komisia v súčasnosti pripravuje správu o posúdení fungovania administratívnej spolupráce. Bude to prvá správa odkedy nové nariadenie o administratívnej spolupráci v oblasti DPH nadobudlo účinnosť v roku 2004. Ťažiskom správy budú nové prvky, ktoré sa zaviedli s cieľom zlepšiť administratívnu spoluprácu. V prípadoch, keď informácie sú mimoriadne dôležité pre účinnú kontrolu v inom členskom štáte, mali by sa vymieňať automaticky, čo je hlavným cieľom nariadenia z roku 2004. Táto správa je príležitosťou preskúmať uvedené prvky a v prípade potreby ich zmeniť a doplniť tak, aby sa zefektívnili. Okrem toho sa v rámci programu Fiscalis vykonali viaceré opatrenia na zabezpečenie výmeny osvedčených postupov a spolupráce v oblasti kontrol. V oblasti auditu Komisia pracuje na vývoji a zlepšovaní nástrojov elektronického auditu. Takisto sa usiluje podporovať členské štáty, aby intenzívnejšie využívali možnosť multilaterálnych kontrol a aby pritom postupovali podľa usmernení, ktoré sa zostavili na pomoc audítorom a koordinátorom pri práci s týmto nástrojom kontroly. Ďalej sa vytvorili pracovné skupiny, ktorých úlohou je preskúmať témy súvisiace s kvalitou informácií, ktoré si vymieňajú členské štáty, s výmenou osvedčených postupov pri analýze a riadení rizík (takisto podľa manuálu) a so zneužívaním registračných pokladníc. V rámci seminárov a workshopov mali členské štáty príležitosť podeliť sa so svojimi skúsenosťami a poznatkami v oblasti boja proti DPH. Administratívna spolupráca je kľúčovou črtou súčasného systému DPH, pričom členské štáty ju nemôžu realizovať izolované. Komisia uznáva, že táto spolupráca je náročná z hľadiska personálnych zdrojov, a preto by sa mali rozvinúť menej náročné spôsoby a osvedčené postupy . 3.2.4. Automatický prístup k údajom Komisia by rada upozornila na skutočnosť, že v súčasnosti sa musia žiadosti aj o najzákladnejšie informácie o obchodníkoch so sídlom v inom členskom štáte zasielať príslušným orgánom druhého členského štátu. V praxi je tento postup časovo náročný a často dochádza k nedodržaniu lehôt na poskytnutie odpovede. Preto Komisia navrhne zriadiť solídny právny rámec, ktorým sa príslušným orgánom jedného členského štátu umožní mať automatický prístup ku konkrétnym údajom dostupným v databáze iného členského štátu, ktoré sa vzťahujú na identifikáciu a činnosti zdaniteľnej osoby. Očakáva sa, že takýto automatický prístup bude jednak mať za následok zmenšenie počtu žiadostí, a teda aj zníženie potreby ľudských zdrojov, a jednak sa ním urýchli výmena informácií. Je samozrejmé, že opísaný prístup k databáze neplatí pre citlivé údaje, napríklad o cenových praktikách atď. 3.2.5. EUROFISC Ďalšou sľubnou koncepciou je vytvorenie európskej siete s názvom Eurofisc na užšiu operačnú spoluprácu členských štátov pri boji proti podvodom v oblasti DPH. Eurofisc by mal predovšetkým fungovať ako multilaterálny mechanizmus rýchleho varovania pri boji proti podvodom v oblasti DPH, čo by v konečnom dôsledku malo vyústiť do systému spoločného posudzovania rizika pri transakciách v rámci Spoločenstva, s cieľom koordinovať výmenu informácií a prácu zapojených členských štátov pri reagovaní na varovné signály, ako sa to už vykonáva v rámci siete Eurocanet, ktorú vytvorila belgická daňová správa a ktorú podporuje Komisia/ Európsky úrad pre boj proti podvodom. Rada sa vo svojich záveroch zo 7. októbra 2008[9] dohodla na hlavných znakoch takejto siete. Komisia sa na tejto diskusii s veľkým záujmom zúčastňuje a pracuje na návrhu solídneho právneho základu takéhoto rámca. 3.3. Opatrenia na zlepšenie schopností daňových správ vyberať a vymáhať nesplatené dane Komisia navrhne opatrenia na zlepšenie možností daňových správ vymáhať nesplatené DPH v cezhraničných prípadoch. Takisto bude podporovať členské štáty, aby podnikali súdnou cestou kroky proti podvodníkom na svojom území, ktorých činnosť mala za následok straty DPH v inom členskom štáte. 3.3.1. Spoločné a nerozdielne ručenie Dodávatelia sú povinní podávať správy o svojich transakciách v rámci Spoločenstva, aby členské štáty zákazníkov získali informácie o zdaniteľných transakciách na svojom území. Nesplnenie tejto povinnosti má pre členský štát za následok nedostatok informácií, pomocou ktorých by bolo možné odhaliť podvody v oblasti DPH. Treba poznamenať, že ustanovenia o spoločnom a nerozdielnom ručení sú v smernici o DPH už zahrnuté, ale doteraz ich členské štáty vykonávajú iba pri domácich transakciách. Preto môže byť opodstatnené považovať nesplnenie povinnosti podávať správy o cezhraničných transakciách za dôvod preniesť na hospodársky subjekt spoločné a nerozdielne ručenie za daňové straty vzniknuté v členskom štáte, ktorý nemal možnosť podniknúť kroky proti podvodu z dôvodu chýbajúcich relevantných informácií. Takýto postup bude mať dva následky: jednak potenciálne podstatné zvýšenie kvality podávania správ, ktoré je jadrom kontroly a jednak sa ním daňovým správam poskytne dodatočný nástroj, čím sa skomplikuje vytváranie podvodných systémov. 3.3.2. Vymáhanie nesplatených daní Komisia predloží návrh, ktorého cieľom je zlepšiť schopnosť členských štátov vyberať dane v cezhraničných situáciách. Jednotné nástroje na zabezpečenie dodržiavania predpisov alebo bezpečnostné opatrenia by mali mať za následok zmiernenie administratívnej záťaže príslušných orgánov a urýchlenie reakcií, ktoré je podmienkou úspechu takejto spolupráce. 3.3.3. Spoločná zodpovednosť za ochranu príjmov všetkých členských štátov Rada ECOFIN na svojom zasadnutí 4. decembra 2007 vyzvala členské štáty, aby na vnútroštátnej úrovni prijali vhodné právne predpisy s cieľom zabezpečiť porovnateľnú ochranu vzhľadom na sankcie a trestné konanie proti podvodníkom v oblasti DPH, bez ohľadu na to, či realizované podvody majú za následok stratu príjmov na ich vlastnom území alebo na území iného členského štátu. Viaceré členské štáty na túto výzvu zareagovali a začali interné diskusie na tú tému. Iné členské štáty doteraz nepodnikli žiadne kroky. Komisia nástojí na nutnosti toho, aby vo všetkých členských štátoch bola zaistená vhodná ochrana všetkých príjmov z DPH, bez ohľadu na to, v ktorom štáte je daň splatná. Bude naďalej sledovať vývoj v jednotlivých členských štátoch a nebude váhať v prípade potreby predložiť návrhy, ak usúdi, že koordinované a dobrovoľné činnosti nevedú k požadovaným výsledkom. 3.4. Súbor legislatívnych návrhov Realizácia väčšiny uvedených opatrení si vyžaduje návrhy Komisie, ktoré musí prekonzultovať s Európskym parlamentom a Európskym hospodárskym a sociálnym výborom a ktoré musí prediskutovať a následne jednohlasne prijať Rada. Komisia sa vzhľadom na rozmanitosť potrebných opatrení a nutnosť niekoľko právnych predpisov EÚ pozmeniť rozhodla predstaviť tieto opatrenia v troch balíkoch v závislosti od hlavného právneho textu, ktorý treba pozmeniť, pričom musí zohľadniť aj naliehavosť opatrení a pokroky pri prípravných činnostiach. Ako sa už uviedlo, v marci 2008 predložila prvý legislatívny návrh, ktorý sa týka skrátenia lehôt a cieľom ktorého je urýchliť výmenu informácií medzi členskými štátmi. Prvý súbor pripravovaných návrhov sa vzťahuje na výber a vymáhanie daní v cezhraničných situáciách[10]. Druhý balík sa týka posilnenia administratívnej spolupráce medzi členskými štátmi[11]. V návrhoch sa vyžadujú podstatné zmeny platného nariadenia 1798/2003. Ďalšie zmeny môžu vyplynúť zo správy o fungovaní administratívnej spolupráce, ktorú Komisia vypracuje. Keďže ide o veľký počet zmien a cieľom je dosiahnuť väčšiu ucelenosť legislatívneho rámca, Komisia považuje za vhodnejšie predložiť úplne prepracovaný návrh nariadenia. Tretí balík legislatívnych návrhov bude obsahovať niektoré aspekty boja proti podvodom, ale bude viac zameraný všeobecne na fungovanie systému DPH a konkrétne na ustanovenia o fakturovaní. 4. ÚVAHY PRESAHUJÚCE RÁMEC AKTUÁLNYCH NÁVRHOV Technologický pokrok dosiahnutý v uplynulých rokoch ovplyvnil spôsob, akým podniky a daňové správy spolu komunikujú. Väčšina členských štátov povoľuje, a v niektorých prípadoch aj vyžaduje, aby sa povinné správy postupovali elektronickými prostriedkami. Aj keď výrazný počet členských štátov dosiahol pokrok v oblasti elektronického auditu, právne, ako aj administratívne prekážky naďalej bránia jeho ďalšiemu rozvoju. Tento pokrok má však často len ohraničený dosah, pretože je obmedzený zriadeným tradičným rámcom vzťahov medzi daňovníkmi a daňovými správami, ktorého súčasťou je pravidelné podávanie správ a príležitostný audit. Pre úplnosť treba uviesť, že pri riadení systému DPH v EÚ sa nedokázal udržať krok s rozvojom v informačných technológiách. Významný počet krajín mimo Európy už zaznamenalo väčší pokrok a zaviedlo postupy výmeny informácií – buď v reálnom čase alebo denne – medzi daňovníkmi a daňovými správami, čím sa podstatne zlepšili nástroje na kontrolu. Niektoré členské štáty skúmajú nové spôsoby rozvíjania vzťahov s daňovníkmi a diskutujú s podnikmi o dodržiavaní predpisov a monitorovaní činností s cieľom zredukovať účasť daňových správ, ako aj administratívnu záťaž pre podniky. Pritom existuje jednak možnosť stavať na existujúcich modeloch, jednak potreba zabrániť ďalším komplikáciám pre podniky v dôsledku toho, že požiadavky súvisiace s DPH sú čoraz rozmanitejšie. Komisia by preto členským štátom chcela dôrazne odporučiť koordinovať ich rozvoj v oblasti IT. Hoci riadenie systému DPH je predovšetkým zodpovednosťou členských štátov, je v záujme obchodníkov a rovnako aj daňových správ, aby sa o tejto problematike uvažovalo na úrovni EÚ. Komisia veľmi rada otvorí a bude koordinovať diskusie o dlhodobejšej koncepcii. Mimoriadne dôležité pre úspech práce v tejto oblasti je, aby sa od samého začiatku procesu aktívne zapájali všetky dotknuté strany a aby boli všetci otvorení novým myšlienkam. Komisia by preto chcela navrhnúť vytvorenie ad hoc skupiny zo zástupcov daňových správ a predstaviteľov veľkých, ako aj malých a stredných podnikov. Cieľom tejto ad hoc skupiny by bolo preskúmať, akým spôsobom by využívanie IT nástrojov mohlo viesť k zlepšeniu vzťahov medzi daňovníkmi a daňovými správami z hľadiska povinností súvisiacich s DPH, auditom a všeobecne komunikáciou pre vzájomný prospech a do akej miery by bola možná dohoda o zbere základných údajov, pričom by v prípade bolo možné žiadať o ďalšie údaje. O presnom mandáte, ako aj o metóde práce – napr. pomocou podskupín zodpovedných za konkrétne témy – sa bude musieť rozhodnúť v neskoršej fáze po dohode so všetkými dotknutými stranami. V tejto fáze je dôležité, aby sa členské štáty a zástupcovia podnikov dohodli zmobilizovať potrebné odborné znalosti a zdroje, aby sa tento plán úspešne zrealizoval. Táto potreba dlhodobejšej koncepcie bude jednou z tém seminára o podvodoch v oblasti DPH, ktorý holandská daňová správa organizuje na koniec januára 2009. Bude to prvá príležitosť na to, aby si členské štáty, zástupcovia podnikov a Komisia vymenili názory na tieto otázky. Okrem toho táto práca je dôležitá z hľadiska úsilia členských štátov a Komisie zmenšiť administratívnu záťaž podnikov, ktorej podstatnú časť tvoria povinnosti súvisiace s DPH. 5. ZÁVER Opísaný krátkodobý akčný plán je konkrétnym výsledkom dvojročných rozsiahlych diskusií s členskými štátmi. Ide o celkovú koncepciu zameranú na zlepšenie nástrojov daňových správ na boj proti podvodom v oblasti DPH v rozličných fázach procesu. Komisia prevezme svoju zodpovednosť a včas predloží predmetné legislatívne návrhy. Je si vedomá skutočnosti, že niektoré návrhy sú veľmi dôležité a vzťahujú sa aj na citlivú rovnováhu medzi záťažou, ktorú znášajú podniky, a záťažou príslušnej daňovej správy - čo je citlivá otázka, ktorá môže vyvolať dlhú diskusiu, keď Komisia predloží svoje konkrétne návrhy. Ďalej bude potrebné zmeniť niektoré dlho ustálené administratívne praktiky, čo si od členských štátov bude vyžadovať potrebnú pružnosť a ochotu prispôsobiť sa. Niektoré opatrenia, ako napríklad automatický prístup k údajom, si budú vyžadovať rozsiahle technické práce a členské štáty musia byť pripravené na tieto účely poskytnúť potrebné zdroje. Z pohľadu na jednotlivé uvedené opatrenia vyplýva, že ani jedno z nich nie je „tým jediným“ a celkovým riešením na elimináciu podvodov v oblasti DPH. Každé jedno opatrenie by malo byť prínosom a pridanou hodnotou, ale iba ich realizáciou ako celku sa daňovým správam poskytne primeraný rámec na boj proti podvodom v oblasti DPH. Úspech stratégie boja proti podvodom na úrovni EÚ bude v konečnom dôsledku závisieť od toho, aké opatrenia Rada odsúhlasí a ako rýchlo sa potom budú v praxi vykonávať. Hlavnú zodpovednosť preto budú niesť členské štáty. Komisia nevníma tento akčný plán ako definitívny, ale ako prvý významný krok koordinovaného postupovania pri boji proti podvodom v oblasti DPH v EÚ. Zastáva názor, že v tomto úsilí treba pokračovať a vyzýva všetky ostatné dotknuté strany, aby sa na ňom aj naďalej podieľali tak aktívne ako doteraz. Príloha 1: legislatívne návrhy Návrhy predložené v marci 2008 Opatrenie | Potrebné zmeny v právnych predpisoch | Skrátenie lehôt (3.2.1) | Smernica o DPH 2006/112/ES a nariadenie 1798/2003 | Prvý súbor návrhov Opatrenia | Potrebné zmeny v právnych predpisoch | Spoločné a nerozdielne ručenie (3.3.1) | Smernica o DPH 2006/112/ES a prípadne vykonávacie nariadenie | Určenie podmienok oslobodenia od DPH pri dovoze (3.2.2) | Smernica o DPH 2006/112/ES a prípadne vykonávacie nariadenie | Vzájomná pomoc pri vymáhaní daní (3.3.2) | Nové nariadenie | Druhý súbor návrhov Opatrenia | Potrebné zmeny v právnych predpisoch | Automatický prístup k údajom (3.2.4.) | Prepracované znenie nariadenia 1798/2003 | Potvrdenia mena a adresy daňovníkov vo VIES (3.1.2) | Prepracované znenie nariadenia 1798/2003 | Spoločné minimálne normy registrácie a odhlásenia zdaniteľných osôb vo VIES (3.1.1) | Prepracované znenie nariadenia 1798/2003 a prípadne vykonávacie nariadenie | Spoločná zodpovednosť za ochranu príjmov všetkých členských štátov (3.3.3) | Prepracované znenie nariadenia 1798/2003 | EUROFISC (3.2.5.) | Prepracované znenie nariadenia 1798/2003 | Tretí súbor návrhov Opatrenia | Potrebné zmeny v právnych predpisoch | Pravidlá fakturovania (3.1.3.) | Smernica o DPH 2006/112/ES | Vznik nároku na daň pri transakciách v rámci Spoločenstva (3.1.4.) | Smernica o DPH 2006/112/ES | [1] KOM(2006) 254 v konečnom znení, 31.5.2006. [2] KOM(2007) 758 v konečnom znení, 23.11.2007. [3] SEK(2007) 1584, 23.11.2007. [4] Závery Rady zo 4. decembra 2007, 15698/7 (tlačová správa 270). [5] KOM(2008) 109 v konečnom znení, 22.2.2008 a SEK(2008) 249, 22.2.2008. [6] Závery Rady z 28. novembra 2006, 15502/6 (tlačová správa 332) a 5. júna 2007, 10319/7 (tlačová správa 126). [7] SEK(2007) 740, 25.5.2007 a SEK(2007) 1584, 23.11.2007. [8] KOM(2008) 147 v konečnom znení, 17.3.2008. [9] Závery Rady zo 7. októbra 2008, 13784/08 (tlačová správa 279). [10] Navrhované opatrenia sa týkajú „Spoločného a nerozdielneho ručenia“ (3.3.1), podmienok oslobodenia od DPH pri dovoze (3.2.2) a „Vymáhania nesplatených daní“ (3.3.2). [11] Navrhované opatrenia sa týkajú „Automatického prístupu k údajom“ (3.2.4), „Potvrdenia mena a adresy daňovníkov vo VIES“ (3.1.2), „Spoločných minimálnych noriem registrácie a odhlásenia zdaniteľných osôb vo VIES“ (3.1.1), „Spoločnej zodpovednosti za ochranu príjmov všetkých členských štátov“ (3.3.3) a „EUROFISCu“ (3.2.5).